**B. Osobitná časť**

**K § 1 a prílohe č.1**

Konštatuje sa vyhlásenie Národného parku Muránska planina, jeho zón a ochranného pásma. Súčasne § 1 odkazuje na prílohu č. 1, ktorá obsahuje mapu, na ktorej sú vyznačené hranice národného parku, jeho zón (a podzón) a hranice ochranného pásma národného parku.

Vymedzenie hraníc zoznamom parciel registra „C“ a registra „E“ katastra nehnuteľností ako aj mapové vymedzenie bolo prílohou zverejneného návrhu nariadenia vlády Slovenskej republiky, ktorým sa vyhlási Národný park Muránska planina, jeho zóny a ochranné pásmo a súčasne je aj vo zverejnenom Projekte ochrany, ktorým sa vyhlasuje Národný park Muránska planina, jeho zóny a ochranné pásmo a prírodnej rezervácie Homoľa (dostupný na URL adrese Štátnej ochrany prírody [www.sopsr.sk/npmuranskaplanina/](http://www.sopsr.sk/npmuranskaplanina/)).

Presný popis hraníc v digitálnej forme a v potrebnom geografickom informačnom formáte má v dispozícii Štátna ochrana prírody Slovenskej republiky, Správa Národného parku Muránska planina so sídlom v Revúcej, ako aj Národné lesnícke centrum.

Vymedzenie hranice Národného parku Muránska planina (tak, ako je vo zverejnenom projekte ochrany a v ostatných prílohách materiálu predkladaného do vlády Slovenskej republiky) bude evidované v Štátnom zozname osobitne chránených častí prírody a krajiny a v katastri nehnuteľností.

Do prílohy boli doplnené aj zoznamy parciel podľa evidencie registra „C“ katastra nehnuteľností, ktoré celé alebo časťou zasahujú do Národného parku Muránska planina a do jeho ochranného pásma.

**K § 2**

Územie národného parku sa vymedzuje prostredníctvom príslušných okresov a katastrálnych území, ďalej sa v tomto ustanovení uvádza, kde je možné nájsť podklady, v ktorých je zakreslená hranica národného parku. Technickým podkladom na zápis priebehu hranice národného parku, hranice zón národného parku a hranica ochranného pásma národného parku do katastra nehnuteľností je zjednodušený operát geometrického plánu. Pre potreby praxe budú grafické podklady, v ktorých je zakreslená hranica národného parku, uložené podľa miestnej príslušnosti na Okresnom úrade Banská Bystrica, Okresnom úrade Brezno, Okresnom úrade Revúca a Okresnom úrade Rimavská Sobota. Ďalším zdrojom informácií o národnom parku a o vymedzení jeho hranice je Štátny zoznam osobitne chránených častí prírody a krajiny (ďalej len „štátny zoznam“), do ktorého sa podľa § 51 ods. 4 zákona zapíše národný park po vyhlásení ochrany. Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody. Zdrojom informácií je aj kataster nehnuteľností, keďže chránené územia sú predmetom evidencie katastra nehnuteľností. Správa katastra nehnuteľností na základe podkladov predložených MŽP SR vyznačí chránené územie v katastri nehnuteľností po jeho zápise do štátneho zoznamu. V katastri nehnuteľností bude územie národného parku evidované jednak v súbore geodetických informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií.

**K § 3**

Vymedzené územie je v súlade s § 19 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) zaradené do kategórie národný park s navrhovanými zónami A, B, C a D, pre ktoré platí piaty, štvrtý, tretí a druhý stupeň ochrany. Zonáciou národného parku vznikne (podľa § 16 zákona) zóna A vo výmere 7621,94 ha, čo predstavuje 41,16 % výmery navrhovaného národného parku, zóna B so štvrtým stupňom ochrany (podľa § 15 zákona) vo výmere 4901,52 ha, čo predstavuje 26,47 % výmery navrhovaného národného parku ktorá sa člení na podzónu B1 o výmere 1157,80 ha a podzónu B2 o výmere 3743,72 ha, zóna C s tretím stupňom ochrany (podľa § 14 zákona) vo výmere 5987,79 ha, čo predstavuje 32,34 % výmery navrhovaného národného parku a zóna D s druhým stupňom ochrany (podľa § 13 zákona) vo výmere 4,80 ha, čo predstavuje 0,03 % výmery navrhovaného národného parku.

Od 1. januára 2031 je naplánované preradenie podzóny B1 do zóny A, ktorú bude tvoriť 47,42 % územia národného parku. Od 1. januára 2051 sa plánuje preradenie podzóny B2 do zóny A, ktorú bude tvoriť 67,64 % územia národného parku. Dôvodom preradenia podzón B1 a B2 do zóny A je novelizácia § 30 zákona podľa ktorého *„...zóna A sa spravidla ustanoví najmenej na polovici územia národného parku“*. Pre naplnenie tohto predpokladu sa vyžaduje osobitný režim hospodárenia v podzónach B1 a B2 s ohľadom na aktuálny stav lesných porastov, s cieľom zlepšiť drevinové zloženie a štruktúru porastu na stav čo najbližší prírodnému lesu (opatrenia realizovať s cieľom zabezpečenia priaznivého stavu chránených a/alebo ohrozených druhov, ktoré sa v porastoch vyskytujú), ako aj špecifický manažment v závislosti od potrieb konkrétnych druhov a biotopov (predmetov ochrany). Aktuálny stav porastov v podzóne B1 si vyžaduje osobitný režim hospodárenia v časovom horizonte 10 rokov, stav porastov v podzóne B2 si vyžaduje uvedený manažment v časovom horizonte 30 rokov. Rozdelenie zóny B na podzóny je aj výsledkom série rokovaní s dotknutými stranami priamo v regióne a zohľadňuje aj sociálny a ekonomický rozmer transformácie regiónu národného parku Muránska planina. Postupným rozšírením zóny A sa zároveň dosiahne  naplnenie § 30 ods. 4 písm. a) zákona.

Pri vymedzovaní zón sa zohľadňovala prítomnosť biotopov, ich zachovalosť a vzácnosť, intenzita lesníckeho a poľnohospodárskeho využívania, rekreačno-športové a iné využívanie územia, výskyt zastavaných plôch, infraštruktúry, verejných zariadení a priestorov s iným funkčným zameraním. Zo 7621,94 ha navrhovaných do zóny A je 7482,11 ha lesných biotopov, zvyšok predstavujú najmä nelesné biotopy – predovšetkým skalné steny so štrbinovou vegetáciou a dealpínske spoločenstvá. Do zóny A boli začlenené tie časti lesa, kde bol na základe mapovania lesných biotopov a podľa existujúcich databáz z opisu lesných porastov a GIS vrstiev porastov a lesných typov určený stupeň prirodzenosti 1 – prírodný les a 2 – prirodzený les alebo 3 – prevažne prirodzený les. Do návrhu zóny A sa dostali aj lesné porasty so stupňom prirodzenosti 4 – zmenený les, kde podiel pôvodných drevín v nedosahuje 70 %, ktoré však nemožno kvalifikovať ako „nepôvodné lesné porasty“. Časti lesa, ktoré by boli hodnotené v najhoršom stupni prirodzenosti 5 – premenený les, sa v navrhovanej zóne A ani v navrhovanej zóne B nevyskytujú.

Podľa § 30 ods. 4 písm. a) zákona sa zóna A ustanoví najmä na časti územia s prevahou prirodzených ekosystémov alebo človekom málo pozmenených ekosystémov, kde cieľom je zachovať a umožniť v nich nerušený priebeh prírodných procesov. Táto definícia teda nevyníma časti lesa so stupňom prirodzenosti 3 – prevažne prirodzený les. Výskyt častí lesa, ktorý možno charakterizovať ako zmenený les, je v navrhovanej zóne A podľa § 30 ods. 5 zákona tiež možné, ak ich zaradenie je potrebné z dôvodu zabezpečenia jednotného spôsobu starostlivosti o zónu a dosiahnutia cieľa ochrany zóny alebo ktorých zaradenie je potrebné z dôvodu zabezpečenia celistvosti zóny. Do navrhovanej zóny A tak boli zaradené aj časti lesa so stupňom prirodzenosti 4 – zmenený les, ak sa už v súčasnosti nachádzajú v národných prírodných rezerváciách – NPR (napríklad NPR Veľká Stožka a NPR Malá Stožka od roku 1965, NPR Zlatnianske skalky od roku 1981 alebo NPR Hradová od roku 1984), alebo sú biotopom chránených druhov, ktorých ochrana si vyžaduje bezzásahový režim. Do navrhovanej zóny A boli zaradené aj veľmi riedke smrekové lesy v biotope hlucháňa hôrneho v smrekovom alebo smrekovo-bukovo-jedľovom lesnom vegetačnom stupni, kde ďalšie znižovanie zakmenenia ťažbou nie je možné kvôli zachovaniu vhodného prostredia pre hlucháňa.

Časové ani územné obmedzenie platnosti zákazov a obmedzení podľa § 13 až 16 zákona sa neuplatňuje.

**K § 4**

Identifikuje sa ochranné pásmo podľa okresov a jednotlivých katastrálnych území. Jeho funkciou je eliminovať alebo zmierňovať negatívne vplyvy na územie národného parku. Ochranné pásmo národného parku sa prekrýva s prírodnou rezerváciou Zdychavské skalky, ktorej výmera je 2,54 ha a platí v nej štvrtý stupeň ochrany a 2 územiami európskeho významu – SKUEV0728 Podpoľana (1,633 ha) a SKUEV0204 Homoľa (22,1888 ha). MŽP SR predloží návrh na vyhlásenie územia európskeho významu Homoľa za prírodnú rezerváciu. V SKUEV0728 Podpoľana platí štvrtý stupeň ochrany a v SKUEV0204 Homoľa bolo pre dosiahnutie cieľov ochrany nevyhnutné zvýšenie stupňa ochrany (na štvrtý stupeň ochrany). Podiel území v ochrannom pásme Národného parku Muránska planina so štvrtým stupňom ochrany je 26,36 ha (čo predstavuje 0,2 %, výmery ochranného pásma) a zvyšných 12 976,26 (99,8 %) je v druhom stupni ochrany.

**K § 5 a k prílohe č. 2**

Národný park Muránska planina sa vyhlasuje s cieľom ochrany prirodzených procesov na podstatnej časti územia. Účelom jeho vyhlásenia je tiež zabezpečenie priaznivého stavu predmetov ochrany národného parku, ktorými je 33 (prioritných) biotopov európskeho významu a 6 biotopov národného významu, 59 druhov rastlín európskeho a národného významu, 36 druhov živočíchov európskeho a národného významu, 19 druhov vtákov, ako aj abiotické javy, ktoré sú uvedené v prílohe č. 2 nariadenia vlády.

Určenie predmetov ochrany vyplýva z ustanovení zákona (napr. z § 17 ods. 1 a § 19 ods. 2) a z vyhlášky č. 170/2021 Z. z. – napr. v prílohe č. 4 k vyhláške č. 170/2021 Z. z. je zoznam chránených rastlín a v prílohe č. 5 k tejto vyhláške je zoznam chránených živočíchov (vrátane vtákov). Abiotické javy sú druh prírodných výtvorov. Predmetom ochrany sú okrem toho aj významné krajinné prvky tvorené porastami starších lieskových krovín. Ide menovite o biotop Kr 7 Trnkové a lieskové kroviny, ktorý nie je biotopom európskeho ani národného významu uvedeným v predmetnej vyhláške, ale z hľadiska prírodo-ochranného, ale aj krajinárskeho hľadiska je to významný typ krovinného biotopu, čo je doložené v odborných prácach (napr. Blanár & Kliment 2020) a v Katalógu biotopov Slovenska (Stanová & Valachovič 2002).

Dôvodom rozdelenia typov biotopov na podtypy bola okrem iného aj skutočnosť, že určité typy biotopov boli pri príprave smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992; Mimoriadne vydanie Ú. v. EÚ, kap. 15/zv. 2) stanovené „širšie“ (napr. brehové porasty riek v nížinách sú odlišné od brehových porastov horských riek). Je preto presnejšie uvádzať podtypy biotopov uvedené vo vyhláške MŽP SR č. 170/2021 Z. z., ktoré súčasne obsahujú aj kódy biotopu európskeho významu.

Ciele starostlivosti o národný park, opatrenia na ich dosiahnutie a zásady využívania územia upravuje program starostlivosti o chránené územie podľa § 54 ods. 5 zákona.

**K § 6**

Vyhlásením nariadenia vlády sa zrušia uvedené právne predpisy, ktoré budú nahradené týmto nariadením vlády. Navrhuje sa zrušenie vyhlásených maloplošne chránených území nachádzajúcich sa na území navrhovaného národného parku s tým, že predmety ich ochrany sú zahrnuté v predmete ochrany navrhovaného národného parku.

**K § 7**

Účinnosť nariadenia vlády sa vzhľadom na predpokladanú dĺžku legislatívneho procesu a potrebnú legisvakačnú lehotu navrhuje na 1. október 2022, okrem § 3 ods. 4, ktorý nadobúda účinnosť 1. januára 2031 a § 3 ods. 5, ktorý nadobúda účinnosť 1. januára 2051.